J e g y z ő k ö n y v

**Készült:** Máriakálnok Község Önkormányzata Képviselő-testületének **2015. július 24-én** 17.00 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Frauhammer József, Giczi László, Hochleitnerné Lakner Ágnes, Juhász Károly, Komka Tamás István ***képviselők***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 7* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

**1. Győrzámoly csatlakozási kérelme a Mosonmagyaróvári Térségi Társuláshoz**

**2. Csónakkikötővel kapcsolatos döntés**

1. **3. Egyéb aktuális ügyek**
2. **- Az iskola működtetésével kapcsolatos információ**
3. **- Polgárőrséggel együttműködési megállapodás**
4. **- Egyéb információk**

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**43/2015.(VII.24.) határozat**

Máriakálnok Község Önkormányzatának Képviselő-testülete a 2015. július 24-i ülésének napirendjét az alábbiak szerint fogadja el:

1. Győrzámoly csatlakozási kérelme a Mosonmagyaróvári Térségi Társuláshoz

2. Csónakkikötővel kapcsolatos döntés

3. Egyéb aktuális ügyek

**NAPIRENDI PONTOK MEGTÁRGYALÁSA**

**1. Győrzámoly csatlakozási kérelme a Mosonmagyaróvári Térségi Társuláshoz**

**Dr. Tóásóné Gáspár Emma polgármester**: Az előterjesztést a képviselő-testület megkapta. A térségi társulás előzetesen megszavazta Győrzámoly csatlakozását a mi társulásunkhoz olyan feltétellel, hogy a plusz kiadást, ami ebből a csatlakozásból adódna, a majdnem 2.900 eFt-ból, egymillió Ft-ot Győrzámoly vállalna, a többit a térségi társulás megosztva a települések között lakosságszám arányosan fizetné meg. Nekünk ez évente 44-45 eFt-ot jelentene. Nem érvényes az a szavazás addig, amíg a különböző települések képviselő-testülete nem tárgyalja a csatlakozási szándékot. Több faluban más nézőpont alakult ki, mint a térségi társulási ülésen. A személyes véleményem az, ha Győrzámoly csatlakozni akar, akkor fizesse meg az ezzel járó összes költséget. A szociális törvény változása nyomán minden településen kötelező lesz családgondozónak minden héten egy alkalommal jelen lenni. Amennyiben Győrzámolyra nem megy ki a családgondozó – a polgármester ezzel érvelt – akkor törvénytelenséget követ el. Az elvvel van problémám, hogy a polgármester nincs megelégedve a szolgáltatással. Várom a véleményüket.

**Frauhammer József**: Támogathatjuk azzal a feltétellel, hogy befizetik az összes költséget, azaz a csatlakozási szándékot támogatjuk, plusz költség nélkül.

**Ruzsa István**: Javaslom a támogatást úgy, ha Győrzámoly megfizeti a költséget.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete Győrzámoly Község Önkormányzatának csatlakozását 2016. január 1. napjától a Mosonmagyaróvár Térségi Társuláshoz abban az esetben támogatja, amennyiben Győrzámoly Község Önkormányzata vállalja a felmerülő költségeket.*

*A Képviselő-testület felhatalmazza a polgármestert, hogy döntéséről a Társulás elnökét tájékoztassa.*

*Felelős: Dr. Tóásóné Gáspár Emma*

*Határidő: azonnal*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**44/2015.(VII.24.) határozat**

Máriakálnok Község Önkormányzatának Képviselő-testülete Győrzámoly Község Önkormányzatának csatlakozását 2016. január 1. napjától a Mosonmagyaróvár Térségi Társuláshoz abban az esetben támogatja, amennyiben Győrzámoly Község Önkormányzata vállalja a felmerülő költségeket.

A Képviselő-testület felhatalmazza a polgármestert, hogy döntéséről a Társulás elnökét tájékoztassa.

Felelős: Dr. Tóásóné Gáspár Emma

Határidő: azonnal

**2. Csónakkikötővel kapcsolatos döntés**

**Dr. Tóásóné Gáspár Emma polgármester**:Van egy feltételezett pályázati lehetőség, a Megyei Területfejlesztési Tanács küldte ki a hozzá kapcsolódó anyagot. Szeptemberben nagy valószínűséggel kiírnak egy olyan pályázatot magyar-szlovák együttműködés keretében, ahol a szigetközi települések csónakkikötőt létesíthetnek 5 %-os önrész befizetésével. Ennek a pályázatnak a lebonyolítását, tervezési költségét az előzetes hatástanulmányt, mindent a Területfejlesztési Tanács intézett volna, de az egyszerűség kedvéért kerestek egy olyan önkormányzatot, aki rendelkezik ennek megfelelő személyzettel és így Mosonmagyaróvár város lett a gesztor. Megkerestek, hogy Máriakálnokon is lenne lehetőség ilyen csónakkikötő létesítésére és különböző kiegészítő szolgáltatásokra. Készítettem egy tervezetet az alábbi tartalommal: egy csónakkikötő rész, ami sorjázóval együtt 13.100 eFt, kenut lehet vásárolni, egy kenu 350 eFt, kétszemélyes kajakot 150 eFt-ért, többszemélyes kajakot 250 eFt-ért, információs táblát lehet 150 eFt-ért még hozzárendelni, és még lehetőség van egy kiülő pihenőre is. Az összes bekerülési költség 16.900 e Ft, amibe egy úszóállomás, egy sója, egy kajak-kenu kiemelő partbiztosítás, és egy parti létesítmény-pihenő tartozik. Ebből 4 % lenne az előkészítési költség, ami Máriakálnokot érintené az 676 eFt, amit mindenképpen be kell fizetni, ha nyer a pályázat, hanem. Ha nyer a pályázat, akkor az önrész ezen a 676 eFt-on felül 878.800 Ft. A magam részéről ezt a csónakkikötőt nem turisták részére gondoltam, hanem a helyi lakosság részére, hogy legyen hova kikötni a csónakjukat. A 26 település mindegyike benne van ebbe a projektbe, valahol több kikötővel is. A csónakkikötő helye a Reményik Andrea lovardájával szemben lévő rész bal oldalán lenne, mert egyszer strandot szeretnénk a jobb oldalon. Amit veszíthetünk az egészen, az a 676 eFt, ha nem nyer a pályázat, de ha nem kockáztatunk, akkor semmink sem lesz. Azt javaslom, hogy ezt a 676 eFt-ot kockáztassuk meg.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő- testülete felhatalmazza a polgármestert, hogy a csónakkikötő létesítésére irányuló pályázat előkészítésére és benyújtására vonatkozólag 676e Ft összeg erejéig kötelezettséget vállaljon a költségvetés általános tartaléka terhére.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**45/2015.(VII.24.) határozat**

Máriakálnok Község Önkormányzatának Képviselő- testülete felhatalmazza a polgármestert, hogy a csónakkikötő létesítésére irányuló pályázat előkészítésére és benyújtására vonatkozólag 676.e Ft összeg erejéig kötelezettséget vállaljon a költségvetés általános tartaléka terhére.

1. **3. Egyéb aktuális ügyek**
2. **- Az iskola működtetésével kapcsolatos információ**

**Dr. Tóásóné Gáspár Emma polgármester**:Az önkormányzat továbbra is kérte az iskola működtetését. Ez két részből áll, az egyik a pedagógusok, alkalmazottak bérét jelenti, a másik a működtetés a dologi kiadás, fűtés, világítás, karbantartás. Három évvel ezelőtt kértük, hogy működtethessük az iskolát, mert úgy gondoltuk, hogy akkor legalább nem zárják be. Azt hittük, hogy ebben az évben is megkapjuk az engedélyt a működtetésre, de azt a választ kaptuk, hogy nem látják biztosítottnak, hogy elég gazdasági erőnk van ahhoz, hogy a fűtést, karbantartást, világítást kifizessük. Ebből még egyenesen nem az következik, hogy nem akarják, hogy iskola legyen, hanem az, hogy az állam fogja kifizetni a villanyszámlát meg egyebeket. Több településnek nem engedték a működtetést, ez csak a 3 ezer fő alatti településeknél kérdéses. Amennyiben lehet, megfellebbezzük. Ehhez kapcsolódik, hogy a törvény módosítása értelmében a szakképző iskolák fenntartását az idei tanévtől már nem a KLIK, hanem a Győri Szolgáltatási Szakképzési Centrum végzi. Ezzel a szervezettel vagyonkezelési megállapodást szükséges kötnünk, hogy az iskola épületét és az abban található, tanításhoz szükséges felszereléseket, berendezéseket, bútorokat továbbra is ingyenesen használhassák. E megállapodásra a KLIK-kel megkötött szerződés tartalma lesz irányadó. Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete felhatalmazza a polgármestert, hogy a máriakálnoki iskola épületével kapcsolatban a Győri Szolgáltatási Szakképzési Centrummal vagyonkezelési megállapodást kössön azzal a tartalommal, mellyel azt a Klebersberg Intézményfenntartó Központtal is megkötötte.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**46/2015.(VII.24.) határozat**

Máriakálnok Község Önkormányzatának Képviselő-testülete felhatalmazza a polgármestert, hogy a máriakálnoki iskola épületével kapcsolatban a Győri Szolgáltatási Szakképzési Centrummal vagyonkezelési megállapodást kössön azzal a tartalommal, mellyel azt a Klebersberg Intézményfenntartó Központtal is megkötötte.

**- Polgárőrséggel együttműködési megállapodás**

**dr. Kránitz Péter jegyző**:A máriakálnoki polgárőröknek csináltunk egy civil szervezetet tavasszal, ami még mindig bejegyzés alatt van és elég lassan halad a dolog. A mosonmagyaróvári polgári egyesület ajánlott egy olyan lehetőséget, hogy kötnének egy megállapodást az önkormányzattal, amiben arra vállalunk kötelezettséget, hogy együttműködünk velük, ők pedig tagként felveszik azokat a polgárőröket, akik itt a helyi egyesületben is szerepelni fognak és addig, amíg nem kerül bejegyzésre az egyesület dolgozhatnak. Készítettem egy általános megállapodást, ismétlem kötelezettség nincs benne csak arról szól, hogy együttműködünk egymással közrendvédelmi feladatok ellátásában. Kérem a képviselő-testületet, hogy hagyja jóvá ennek az aláírását.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete felhatalmazza a polgármestert arra, hogy a Kis-Duna Polgárőr Egyesülettel (9200 Mosonmagyaróvár Szent István Király út 82.) együttműködési megállapodást kössön az előterjesztésben meghatározott tartalommal.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**47/2015.(VII.24.) határozat**

Máriakálnok Község Önkormányzatának Képviselő-testülete felhatalmazza a polgármestert arra, hogy a Kis-Duna Polgárőr Egyesülettel (9200 Mosonmagyaróvár Szent István Király út 82.) együttműködési megállapodást kössön az előterjesztésben meghatározott tartalommal.

**- Egyéb információk**

**Dr. Tóásóné Gáspár Emma polgármester**: A malomdűlői utak majdnem elkészültek. Nem volt egy zökkenőmentes útépítés, ugyanis szögek, drótok, és egyebek kerültek az útba, amit kivitelező szerint darált betonként vásároltak. Nagyon sok sms és telefonhívás érkezett hozzám emiatt. Kaptam olyan leveleit is, amit 13-an írtak alá, de abból 5 volt Máriakálnokra bejelentett lakos, a többi is itt lakik, de így még a gépjárműadóját sem ide fizeti. Azt hiszem a képviselő-testület teljesen lojális velük, és ami pénzt lehet, azt oda visszaforgatja.

Farnady Juditék felraktak egy kamerát a házukra, amely a „Pletykafészek” bejáratára irányul, állítólag csak ebbe a szögbe lehet beállítani. Elmentek a pletykafészek tulajdonosai ügyvédhez, aki elmondta, hogy emberi jogokat sért az, hogy ott az embereket a kamera veszi. A Farnady Juditék felajánlották, hogy az Önkormányzat vegye át a kamerájukat, maradjon a házfalukon, de az Önkormányzat működtetésébe kerüljön. Megnézettem szakemberrel, a mi rendszerünkre már nem lehet ráköttetni, mert nem bírja. Azt gondolom, nekünk ebbe a harcba ilyen szinten nem kell belemennünk, de várom a véleményeket.

**Ruzsa István**: Ilyen formában nem tartom jónak, azt nézni, hogy ki megy be és ki jön ki.

**Juhász Károly**: Nekik kettőjüknek kellett volna megegyezni, de már valószínű, hogy elmérgesedett a helyzet.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete úgy határoz, hogy a Farnady Judit által felajánlott kamera üzemeltetését nem kívánja átvenni, azt a térfigyelő rendszeréhez nem csatlakoztatja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**48/2015.(VII.24.) határozat**

Máriakálnok Község Önkormányzatának Képviselő-testülete úgy határoz, hogy a Farnady Judit által felajánlott kamera üzemeltetését nem kívánja átvenni, azt a térfigyelő rendszeréhez nem csatlakoztatja.

Egyéb napirendi pont nem volt, így a polgármester az ülést **18.10 órakor** bezárta.

|  |  |
| --- | --- |
| Kmf. | |
| Dr. Tóásóné Gáspár Emma | dr. Kránitz Péter |
| polgármester | jegyző |